OBH 3129/1996.
Az állampolgári jogok országgyűlési biztosa általános helyettesének jelentése
                                                                                                Előadó: dr. Horváth Judit

Az eljárás megindítása
B. Lné j-i lakos 1996. február 7-én panasszal fordult az állampolgári jogok országgyűlési biztosához. Panaszában előadta, hogy munkanélküli jövedelempótló támogatást igényelt az önkormányzattól, de kérelmét azzal az indokkal, hogy jövedelmét alkalmi munkából ki tudná egészíteni elutasította. Az Alkotmány 2. § (1) bekezdésében rögzített jogbiztonság elve megsértésének gyanúja miatt a vizsgálatot 19997. április 24-én megindítottam.

A megállapított tényállás
Panaszos 1994. októberében - munkanélküli segélyének megszűnése után - munkanélküli jövedelempótló támogatást igényelt az önkormányzattól. A jogszabályban előírt feltételeknek panaszos megfelelt, a család egy főre eső jövedelme a kérelem benyújtásakor 4.100.-Ft volt. A kérelmet a képviselőtestület 3/1995. számú határozatával elutasította, azzal az indokkal, hogy kérelmező jövedelmét alkalmi munkákkal kiegészíthetné. Panaszos a határozatot nem támadta meg bíróság előtt. 1996. február 26-án újból benyújtotta kérelmét A kérelem benyújtásakor közölték vele, hogy nincs esélye a támogatás megállapítására. Panaszos ekkor fordult az állampolgári jogok országgyűlési biztosához. Telefonon tájékoztatást kértem a polgármesteri hivataltól. A hivatal közölte, hogy panaszos időközben második kérelmére, 1996. március 1-én kelt határozattal, megkapta a munkanélküli ,jövedelempótló támogatást.

Az ügy jogszabályi háttere
A szociális igazgatásról és a szociális ellátásokról szól 1993. évi III. tv. 33. § (1) bekezdése kimondja, hogy a települési önkormányzat a megélhetése alapjául szolgáló jövedelem pótlására jövedelempótló támogatásban részesíti azt a munkanélkülit,
a) aki az Flt. alapján munkanélküli járadékban részesült, és a munkanélküli járadék folyósítása időtartamának lejártát követően az Flt. alapján más munkanélküli ellátásra nem jogosult;(...)
feltéve, hogy családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 80%-át.

Az érintett alkotmányos jog és a vizsgálat megállapításai
Az Alkotmány 2. § (1) bekezdése kimondja, hogy a Magyar Köztársaság független , demokratikus jogállam. A jogállam alapvető eleme a jogbiztonság. A jogbiztonság magában foglalja azt a követelményt, hogy a hatóságok a jogszabályoknak megfelelően járjanak el.

A képviselőtestület 3/1995. számú határozatában a jogbiztonság elvét sértette meg azzal, hogy a jogszabályban nem rögzített indokkal utasította el a kérelmet. 
tekintettel arra, hogy időközben a képviselőtestület a második kérelemnek helyt adott és panaszos részére megállapította a munkanélküli jövedelempótló támogatást, így az alkotmányos visszásságot saját hatáskörében orvosolta, ajánlással nem élek.

Budapest, 1997. április 29.

Dr. Polt Péter